b'\n_START_ARTICLE_\nArja Alho\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nAlho valmistui ylioppilaaksi Joutsan yhteiskoulusta vuonna 1974 ja sairaanhoitajaksi Lahden sairaanhoito-oppilaitoksesta vuonna 1977. H\xc3\xa4n ty\xc3\xb6skenteli vuodet 1977\xe2\x80\x931981 sairaanhoitajana Kellokosken sairaalassa ja Helsingin yliopistollisessa keskussairaalassa. Ennen valintaansa eduskuntaan Alho toimi Uudenmaan l\xc3\xa4\xc3\xa4ninhallituksen sosiaali- ja terveysosaston projektisihteerin\xc3\xa4 vuodet 1981\xe2\x80\x931983._NEWLINE_Vuonna 1989 Alho valmistui valtiotieteiden maisteriksi Helsingin yliopistosta. Vuosina 2004 h\xc3\xa4n v\xc3\xa4itteli valtiotieteiden tohtoriksi.\n_START_SECTION_\nPolitiikka\n_START_PARAGRAPH_\nAlho oli Helsingin kaupunginvaltuuston j\xc3\xa4sen vuosina 1980\xe2\x80\x931999 ja puheenjohtaja vuosina 1993\xe2\x80\x931994. Helsingin kaupunginhallituksen puheenjohtajana h\xc3\xa4n toimi vuosina 1989\xe2\x80\x931990 ja ensimm\xc3\xa4isen\xc3\xa4 varapuheenjohtajana vuonna 1991. H\xc3\xa4n johti SDP:n Helsingin piiri\xc3\xa4 vuosina 1993\xe2\x80\x931996. Vuosina 2007\xe2\x80\x932008 Alho toimi Siuntion kunnanhallituksen puheenjohtajana. H\xc3\xa4net valittiin Siuntion kunnanvaltuustoon vuoden 2012 kuntavaaleissa. Alho toimii valtuuston puheenjohtajana._NEWLINE_Alho valittiin eduskuntaan ensimm\xc3\xa4isen kerran vuoden 1983 vaaleissa Helsingin kaupungin vaalipiirist\xc3\xa4. H\xc3\xa4n toimi SDP:n kansanedustajana yht\xc3\xa4jaksoisesti vuoteen 1999 saakka. Alho oli ehdolla my\xc3\xb6s vuoden 1999 vaaleissa, muttei tullut valituksi 2\xc2\xa0021 \xc3\xa4\xc3\xa4nell\xc3\xa4. Vuoden 2003 vaaleissa Alho valittiin eduskuntaan Uudenmaan vaalipiirist\xc3\xa4. H\xc3\xa4n oli ehdolla my\xc3\xb6s vuoden 2007 vaaleissa ja sai 2\xc2\xa0726 \xc3\xa4\xc3\xa4nt\xc3\xa4 muttei tullut valituksi._NEWLINE_Vuosina 1995\xe2\x80\x931997 Alho toimi toisena valtiovarainministerin\xc3\xa4 Lipposen I hallituksessa. H\xc3\xa4n vastasi verotuksesta, rahoitusmarkkinoista ja valtioneuvoston tulevaisuusselontekojen valmistelusta. Syksyll\xc3\xa4 1997 Alho erosi ministerin teht\xc3\xa4v\xc3\xa4st\xc3\xa4 niin kutsutun Sundqvist-jupakan seurauksena._NEWLINE_Eduskunnassa Alho oli perustuslakivaliokunnan pitk\xc3\xa4aikainen j\xc3\xa4sen ja sen varapuheenjohtaja vuosina 1987\xe2\x80\x931995 ja 2003\xe2\x80\x932007. H\xc3\xa4n toimi Suomen Pankin tilintarkastajana vuosina 1991\xe2\x80\x931995 ja pankkivaltuuston j\xc3\xa4senen\xc3\xa4 2003\xe2\x80\x932007. H\xc3\xa4n oli kahteen otteeseen Pohjoismaiden neuvoston valtuuskunnan j\xc3\xa4sen (1997\xe2\x80\x931999 ja 2003\xe2\x80\x932007) ja toimi my\xc3\xb6s Pohjoismaiden investointipankki NIB:n kontrollikomitean j\xc3\xa4senen\xc3\xa4. Alho oli my\xc3\xb6s It\xc3\xa4meren parlamentaarikkokonferenssin Suomen valtuuskunnan j\xc3\xa4sen vuosina 2003\xe2\x80\x932007. H\xc3\xa4n oli presidentin valitsijamies vuosien 1982 ja 1988 vaaleissa._NEWLINE_Alhon luottamusteht\xc3\xa4vi\xc3\xa4 ovat olleet muun muassa hallintoneuvoston j\xc3\xa4senyydet Kemirassa (1988\xe2\x80\x931995) ja Sonerassa (1998\xe2\x80\x932001). Vuosina 2003\xe2\x80\x932007 h\xc3\xa4n oli Keskin\xc3\xa4isen henkivakuutusyhti\xc3\xb6 Suomen (Suomi-yhti\xc3\xb6n) edustajiston j\xc3\xa4sen ja vuosina 2008\xe2\x80\x932013 hallituksen varapuheenjohtaja. Vuosina 2004\xe2\x80\x932008 Alho oli my\xc3\xb6s HOK-Elannon edustajiston j\xc3\xa4sen._NEWLINE_Loppuvuodesta 2009 Alho aloitti Ydin-lehden p\xc3\xa4\xc3\xa4toimittajana. H\xc3\xa4n pyrki vuonna 2013 Maailmanpankin johtokuntaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAlho oli vuosina 1990\xe2\x80\x932005 naimisissa toimittaja Petteri V\xc3\xa4\xc3\xa4n\xc3\xa4sen kanssa. Heill\xc3\xa4 on kaksi lasta.'